Diari Oficial de la Generalitat Valenciana


Sumari del DOGV 3197, del 05-03-1998 (1998/1405)

ORDRE de 18 de febrer de 1998, de la Conselleria de Benestar Social, per la qual es fa pública la convocatòria per a estades a balnearis de la Comunitat Valenciana (Programa de Termalisme Valencià).
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3197

Data del DOGV
:   05-03-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/1405


Data del document
:   18-02-1998

Organisme emissor
:   Conselleria de Benestar Social

Tipus de document
:   Ordre

ORDRE de 18 de febrer de 1998, de la Conselleria de Benestar Social, per la qual es fa pública la convocatòria per a estades a balnearis de la Comunitat Valenciana (Programa de Termalisme Valencià). [1998/C1405]
  
La Direcció General de Serveis Socials de la Conselleria de Benestar Social és la competent, en l'exercici de les funcions que pertoquen a la Generalitat Valenciana, en matèria d'atenció integral a la tercera edat i a altres col·lectius de singulars característiques socials que necessiten una atenció específica i qualificada. Un dels objectius de la intervenció social en aquests col·lectius és la promoció dels hàbits de vida saludables i la consecució d'una major qualitat de vida. Per això, i en aquest marc d'actuació, es pretén impulsar el Programa de Termalisme Valencià, per a promoure les estades de persones que el necessiten a establiments de tractaments termals especialitzats.
  
Per tot això, i en virtut de les facultats atribuïdes pel Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
I. Oferta de places
  
Article 1. Objecte de la convocatòria
  
1. Es convoquen places del Programa de Termalisme Valencià per a l'estada i la teràpia als establiments balnearis de la Comunitat Valenciana que s'indiquen en l'annex I.
  
2. Els serveis inclosos en les estades seran els següents:
  
- Durada: 10 dies (9 nits) que inclouran 8 dies de tractament termal.
  
- Allotjament: en habitació doble. Les persones que desitgen habitació individual, si n'hi ha disponibilitat, pagaran un suplement de 1.000 pessetes per dia.
  
- Menjar: el desdejuni serà autoservei tipus bufé. Els menús oferiran dues modalitats diferents en el primer i el segon plat.
  
Article 2. Tipologia de les places i quantia
  
1. Les places que s'ofereixen es classifiquen en dues categories d'acord amb els col·lectius als quals estan adreçades:
  
- Col·lectius especials: formats per grups de persones amb discapacitat física o psíquica que, a causa de la característica de la minusvalidesa, exigisquen condicions especials, i grups de persones amb una problemàtica social específica.
  
- Resta de col·lectius no inclosos en l'apartat anterior.
  
2. La Conselleria de Benestar Social subvencionarà fins al 70% del cost del programa en places adreçades als col·lectius especials i, per tant, les persones usuàries només aportaran 1.666 pessetes per dia d'estada, i subvencionarà fins el 50% del cost del programa en places destinades a la resta de col·lectius, el qual s'estableix en 50.000 pessetes i, per tant, les persones usuàries només aquest en aquest cas 25.000 pessetes per estada.
  
II. Sol·licitants
  
Article 3. Persones beneficiàries
  
1. Podran sol·licitar places en algun dels balnearis del Programa de Balnearis, les persones que complisquen els requisits següents:
  
1.1 Ser pensionista en concepte de jubilació, major de 65 anys, o pensionista per qualsevol altre concepte major de 50 anys, o ser discapacitada, amb minusvalidesa superior al 40%, sense límit d'edat.
  
1.2 Residir en qualsevol dels municipis que integren de la Comunitat Valenciana.
  
1.3 No tenir trastorns mentals greus que puguen alterar la convivència dels establiments termals, ni malaltia infectocontagiosa, o no tenir contraindicació mèdica per a la recepció dels tractaments termals sol·licitats.
  
1.4 Poder valer-se per elles mateixes per a les activitats de la vida diària o portar acompanyant que l'assistisca. En aquest cas, no se subvencionarà cap quantitat a l'acompanyant si no reuneix els requisits anteriors.
  
1.5 També podran ser beneficiàries d'aquest programa els cònjuges i les cònjuges de les persones que reunisquen els requisits anteriors, sempre que siguen majors de 50 anys i que complisquen els requisits 2, 3 i 4.
  
2. També podran sol·licitar places en algun dels balnearis del programa, les entitats i els centres de serveis socials que atenen col·lectius que, per les seues característiques especials i per la necessitat d'atenció, requereixen la companyia i la supervisió de personal qualificat durant l'estada al balneari.
  
Article 4. Acreditació de la necessitat
  
Podrà adjudicar-se plaça a aquelles persones que presenten una problemàtica social o mèdica excepcional encara que no complisquen alguna de les circumstàncies assenyalades en l'article anterior. Aquestes situacions hauran d'estar convenientment documentades i seran valorades per la Comissió d'Admissions. La resolució d'adjudicació serà degudament motivada.
  
III. Selecció d'aspirants
  
Article 5. Selecció
  
Si el nombre de sol·licitants ultrapassa el nombre de places oferides, valdrà la data i l'hora d'entrada en el registre de qualsevol de les direccions territorials de Benestar Social o en qualsevol dels altres establits en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
En el supòsit d'empat per presentació en la mateixa data i hora en diferents registres públics, s'adjudicaran les places entre aquells que reunisquen els requisits de la base segona, per ordre alfabètic dels cognoms i del nom, amb inici per la lletra que resulte del sorteig que realitzarà la comissió d'admissió i es farà pública a les esmentades direccions territorials, abans del començament del procediment de selecció.
  
IV. Normes de procediment
  
Article 6. Sol·licituds
  
1. Les sol·licituds de les persones aspirants s'hauran de formalitzar en els models que, a aquest efecte, els seran facilitats a les direccions territorials de Benestar Social. Hi ha dos models de sol·licituds: un d'individual, i un altre de col·lectiu o de grup per a entitats i/o centres de serveis socials (sol·licitud individual annex II, sol·licitud d'entitats annex III).
  
2. Les sol·licituds s'hauran de presentar als registres de les direccions territorials de Benestar Social o per qualsevol via de les establides en l'esmentat article 38.4 de la Llei 30/1992.
  
3. El termini de presentació de sol·licituds serà des de l'endemà de la publicació d'aquesta convocatòria fins al 31 d'octubre de 1998.
  
4. En l'imprés de sol·licitud es podran fer constar, fins a un màxim de tres i per ordre, els balnearis i les dates que siguen de la seua preferència entre els assenyalats en la llista de l'annex I.
  
Article 7. Documentació
  
1. La justificació dels requisits de la base segona s'acreditarà acompanyant la sol·licitud de la documentació següent:
  
Per a sol·licituds individuals:
  
- DNI de la persona sol·licitant i de l'acompanyat per duplicat.
  
- Donat cas que el domicili del DNI no siga de la Comunitat Valenciana, s'adjuntarà un certificat d'empadronament o de residència emés per l'ajuntament del municipi de residència.
  
- Còpia del certificat de minusvalidesa en el cas de discapacitats, expedit pel Centre d'Orientació, Diagnòstic i Tractament.
  
- Informe mèdic (annex IV).
  
- Còpia de la revaloració de la pensió de l'any 1997 per als pensionistes majors de 65 anys.
  
Per a sol·licituds d'entitats i centres de serveis socials:
  
- Documentació acreditativa de l'entitat o del centre.
  
- Justificació de la necessitat d'assistència col·lectiva.
  
- Llista de persones que integren el grup (annex V).
  
- Informe que indique la inexistència de contraindicació mèdica per a la recepció dels tractaments termals sol·licitats.
  
2. Si la sol·licitud té algun defecte o no es presenta algun dels documents justificatius, l'administració, d'acord amb l'article 71 de la Llei 30/1992, requerirà l'interessat perquè esmene els defectes o aporte la documentació en el termini de 10 dies comptadors des de l'endemà de la notificació. Si transcorregut aquest termini no ha esmenat els defectes de la sol·licitud, se'l tindrà per desistit de la petició i s'arxivarà sense més tràmit.
  
Article 8. La comissió d'admissió
  
1. La comissió d'admissió estarà constituïda pels membres següents:
  
- President: el sotssecretari de Benestar Social, o persona en qui delegue.
  
- Secretària: la cap d'àrea de Serveis Socials, o persona en qui delegue.
  
- Vocal: un tècnic o una tècnica de la Direcció General de Serveis Socials.
  
2. La Comissió valorarà les sol·licituds i la documentació presentades i realitzarà una proposta de resolució.
  
V. Adjudicació
  
Article 9. Resolució
  
1. La competència per a resoldre correspon a la consellera de Benestar Social, sense perjudici de les delegacions de signatura vigents o de les que puga realitzar en el futur.
  
2. La resolució serà comunicada a les persones interessades.
  
3. Contra aquesta resolució definitiva, que esgota la via administrativa, la persona interessada podrà interposar un recurs contenciós administratiu en el termini de dos mesos comptadors des de la notificació de la resolució, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb l'article 58 de la Llei de 27 de desembre de 1956, que regula l'esmentada jurisdicció, amb la comunicació prèvia a la Direcció General de Serveis Socials de la intenció d'interposar l'esmentat recurs.
  
Article 10. Pagament de les subvencions
  
El pagament a la persona beneficiària de l'ajuda es farà mitjançant l'establiment termal corresponent, adherit al programa pel convenis subscrit a aquest efecte amb l'Associació Valenciana d'Establiments Termals.
  
VI. Obligacions de las persones seleccionades
  
Article 11.Obligacions de les persones beneficiàries
  
Les obligacions de les persones que hagen sigut seleccionades seran les següents:
  
1. Presentar-se en la data i al lloc assenyalat, amb l'assumpció de les despeses de desplaçament.
  
2. Pagar l'import no subvencionat de la plaça.
  
3. Sotmetre's al Reglament de Règim Intern del Balneari.
  
Article 12. Revocació
  
1. Les persones seleccionades que no es presenten en la data al balneari adjudicat perdran els drets que els atorga aquesta resolució.
  
També perdran els esmentats drets les persones beneficiàries que no paguen la part de la plaça que d'acord amb la base primera els hi correspon aportar.
  
L'abandó del balneari durant el període de gaudi de la plaça no donarà dret a la persona usuària a completar els dies que li falten en cap altra data ni en cap altre lloc dels fixats inicialment.
  
2. La falsedat de dades o la falsificació de documents que es presenten, demostrada en qualsevol moment, tindrà com a conseqüència la pèrdua total dels drets de la persona sol·licitant, sense perjudici d'altres responsabilitats que hi pertoquen, i entre aquestes l'obligació de reintegrar l'import subvencionat per la Conselleria deBenestar Social, amb el pagament corresponent de l'interés de demora des del moment del pagament realitzat al corresponent establiment termal, mitjançant l'Associació Valenciana d'Establiment Termals, si en el moment de declarar-se la improcedència de l'admissió al programa de balnearis ja s'haguera gaudit de l'estada.
  
Article 13
  
El nombre de persones beneficiàries del Programa de Termalisme Valencià i d'estada, no podrà superar en el cost la quantia prevista en el conveni signat entre la Conselleria de Benestar Social i l'Associació Valenciana d'Establiments Termals per al finançament del Programa, sense perjudici de poder ser ampliat, amb la modificació prèvia que amplie l'aportació de la Conselleria de Benestar Social.
  
DISPOSICIONS FINALS
  
Primera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Contra les bases d'aquesta convocatòria, s'hi podrà interposar un recurs contenciós administratiu, en el termini de dos mesos comptadors des de la publicació, davant de la sala corresponent de Tribunal Superior de Justícia de la Comunitat Valenciana, i amb les condicions establides en la llei que regula aquesta jurisdicció, després de la comunicació a la Direcció General de Serveis Socials de la intenció d'interposar l'esmentat recurs.
  
València, 18 de febrer de 1998
  
La consellera de Benestar Social,
  
MARCELA MIRÓ PÉREZ
  
\* Prestacions
  
1. Duració: 10 dies (9 nits) que inclouran 8 dies de tractament termal.
  
2. Allotjament: en habitació doble. Les persones que desitgen habitació individual, si n'hi ha disponibilitat, pagaran un suplement de 1.000 PTA. per dia.
  
3. Menjar: el desdejuni serà autoservei tipus bufet. Els menús oferiran dues modalitats diferents en el primer i el segon plat.
  
4. Animació: jocs, balls, etc.
  
5. Cost del programa: el preu s'estableix en 50.000 pessetes per persona i estada, IVA inclòs. La quantitat que ha de pagar el client serà satisfeta a l'entrada a l'establiment o per una de les modalitats que s'estipulen.
  
6. La Conselleria de Benestar Social subvencionarà fins al 50%.
  
7. La Conselleria de Benestar Social subvencionarà els col·lectius especials fins al 70%.
  
\* Condicions per a l'admissió
  
1. Ser pensionista de jubilació, major de 65 anys o pensionistes per qualsevol altre concepte, major de 50 anys.
  
2. Ser discapacitat, amb minusvalidesa superior al 40% sense límit d'edat.
  
3. Residir en qualsevol dels municipis que integren la Comunitat Valenciana.
  
4. No patir trastorns mentals greus que puguen alterar la convivència als establiments termals, ni malaltia infectocontagiosa, o mancar de contraindicació mèdica per a la recepció dels tractaments termals sol·licitats.
  
5. Poder valer-se per ell mateix en les activitats de la vida diària o portar acompanyant que l'assistisca. En aquest cas, no se subvencionarà cap quantitat a l'acompanyant si no reuneix els requisits anteriors.
  
També podran ser beneficiaris d'aquest programa els cònjuges dels qui reunisquen els requisits anteriors, sempre que siguen majors de 50 anys.
  
6. Necessitar els tractaments termals sol·licitats.
  
\* Documentació que cal adjuntar a la sol·licitud
  
1. DNI del sol·licitant i de l'acompanyant o del cònjuge per duplicat.
  
2. Donat cas que el domicili del DNI no siga de la Comunitat Valenciana, s'adjuntarà un certificat d'empadronament o de residència emés per l'ajuntament del municipi on residisca.
  
3. Còpia del certificat de minusvalidesa si és discapacitat.
  
4. Còpia de la revaloració de la pensió de l'any 1997 si és pensionista menor de 65 anys.
  
5. Informe mèdic que s'adjunta, que indique:
  
a) Malalties o atencions mèdiques necessàries durant l'estada.
  
b) No-contraindicació dels banys termals com ara:
  
· Cardiopaties descompensades
  
· Aparicions agudes de malalties reumàtiques
  
· Varices molt simptomàtiques
  
· Infeccions a la pell...
  
c) No patir malalties infectocontagioses, mentals, etc.
  
d) Qualsevol altra dada mèdica necessària durant l'estada al balneari.
  
\* Important
  
Remeteu al més aviat possible aquesta sol·licitud signada, amb de la documentació exigida.
  
Les entitats i els centres de serveis socials que atenen col·lectius que, per les característiques especials i per la necessitat d'atenció, requerisquen ser acompanyats, hauran d'aportar aquesta documentació:
  
1. Documentació acreditativa de l'entitat o del centres.
  
2. Justificació de la necessitat d'assistència col·lectiva.
  
3. Llista de les persones que integren el grup.